Zenne

De Zenne (Frans: Senne) is e riviere in België die ountspriengt in 't gehucht Naast te zuydn van Zinnik (Soignies, Henegouwn) en ton deur Brussel stroomt, woar dat de riviere overwelfd wierd. Achter 103 kilometer vloeit z' in Heffen an 't genoamde Zennegat (ten nôordn van Mecheln) in de Deyle, t'hope mè 't Kanoal Leuvn-Deyle. De Zenne is 103 km lank en de langste riviere die allêne over 't groundgebied van België stroomt. 't Is een indirecte zyriviere van de Schelde, via de Deyle en de Rupel.

De Zenne stroomt achterêenvolgens deur Naast, Zinnik (Soignies), Horrues, Stêenkerke (Steenkerque), Roosbeek (Rebecq), Quenast, Tubeke (Tubize), Lembeek, Halle, Buyzingen, Lot, Beersel, Ruysbroek, Droognbos, Vorst, Anderlecht, Sint-Gillis, Brussel, Sint-Jans-Molenbeek, Loakn, Schoarbeek, Neder-Over-Heembeek, Evere, Hoaren, Vilvôorde, Eppegem, Weerde, Hofstoade, Zemst, Hombeek, Leest, Heffen tout an 't Zennegat in de Deyle. Vanof Tubeke lopt 't kanoal Charleroi-Brussel parallel an de Zenne. Vorby Vilvôorde wordt de Zenne ounderhevig an de getydn van de Nôordzêe.

Categorie:Riviere in Vloandern
Categorie:Riviere in Wallonië
Categorie:Geografie van Enegouwn
Categorie:Geografie van Woals-Broabant
Categorie:Geografie van Vloams-Broabant
Categorie:Geografie van Brussels Gewest
Categorie:Geografie van Antwerpn (provinsje)